
Latvijas Republikas Saeimas
Izglītības, kultūras un zinātnes komisijas
priekšsēdētājam Č. Batņam

Par Saeimas deputātu iesniegto likumprojektu “1991. gada barikāžu muzeja likums” (Nr. 497/Lp14)

Kultūras ministrija, ņemot vērā Saeimas Izglītības, kultūras un zinātnes komisijas 2026. gada 22. septembra sēdē izskatīto jautājumu par Saeimas deputātu iesniegtā likumprojekta “1991. gada barikāžu muzeja likums” (Nr. 497/Lp14) (turpmāk – likumprojekts) iespējamo virzību un komisijas doto uzdevumu izstrādāt un iesniegt Saeimas Izglītības, kultūras un zinātnes komisijā alternatīvo likumprojektu, ir izstrādājusi alternatīvo likumprojektu “1991. gada barikāžu muzeja likums” un tā anotāciju un lūdz alternatīvo likumprojektu iesniegt Saeimā kā Saeimas Izglītības, kultūras un zinātnes komisijas virzītu likumprojektu saskaņā ar Saeimas kārtības ruļļa 79. panta pirmās daļas 3. punktu.

Pielikumā:
1. Likumprojekts uz 1 lp.;
2. Likumprojekta anotācija uz 2 lp.


Kultūras ministrs	(paraksts*)	N. Puntulis


* Dokuments ir parakstīts ar drošu elektronisko parakstu






Likumprojekts

1991. gada barikāžu muzeja likums

1. pants. Likuma mērķis un darbība

(1) Šā likuma mērķis ir sekmēt 1991. gada barikāžu muzeja darbību, lai veicinātu sabiedrības informēšanu un izglītošanu par 1991. gada janvāra barikāžu notikumiem Latvijā kā pasaules mēroga nevardarbīgas pretošanās fenomenu.

(2) Šis likums nosaka 1991. gada barikāžu muzejam uzticētos valsts uzdevumus, 1991. gada barikāžu muzeja finansēšanas avotus un valsts atbalsta nosacījumus.

2. pants. 1991. gada barikāžu muzejs

(1) 1991. gada barikāžu muzejs (turpmāk – muzejs) ir privāts muzejs. Muzeja krājums ir biedrības “1991. gada barikāžu dalībnieku biedrība” (turpmāk – biedrība) īpašums. Muzeja pamatkrājums ir Nacionālā muzeju krājuma sastāvdaļa. Muzejs atrodas biedrībai piederošajā nekustamajā īpašumā Rīgā, Krāmu ielā 3.

(2) Muzejs darbojas saskaņā ar Muzeju likumu, šo likumu, citiem normatīvajiem aktiem un muzeja nolikumu.

3. pants. Muzeja uzdevumi

Atbilstoši Muzeju likumā noteiktajam muzejs veic šādus uzdevumus:
1) informē un izglīto sabiedrību, tostarp izglītojamos, par 1991. gada janvāra barikāžu notikumiem, rīkojot pasākumus visā Latvijas teritorijā;
2) veido ekspozīcijas par 1991. gada janvāra barikāžu notikumiem;
3) veido ceļojošās izstādes par 1991. gada janvāra barikāžu notikumiem un nodrošināt to eksponēšanu visā Latvijas teritorijā;
4) valsts oficiālo vizīšu un citu protokolāro pasākumu ietvaros iepazīstina ārvalstu delegācijas ar muzeja ekspozīciju Rīgā, Krāmu ielā 3.

4. pants. Muzeja finansēšana

(1) Muzeja darbību finansē:
1) no ziedojumiem;
2) no biedrības saimnieciskās darbības ieņēmumiem, tostarp ieņēmumiem no nekustamā īpašuma iznomāšanas;
3) no Valsts kultūrkapitāla fonda konkursos piešķirtajiem līdzekļiem.
(2) Valstij ir tiesības piedalīties šā likuma 3. pantā noteikto uzdevumu finansēšanā, ja gadskārtējā valsts budžeta likumā šim mērķim ir paredzēti finanšu līdzekļi un Kultūras ministrija normatīvajos aktos noteiktajā kārtībā biedrībai ir deleģējusi valsts pārvaldes uzdevumus.
(3) Pašvaldībām ir tiesības piedalīties šā likuma 3. pantā noteikto uzdevumu finansēšanā.

5. pants. Komercdarbības atbalsta uzraudzība

Kultūras ministrija nodrošina komercdarbības atbalsta kontroles nosacījumu ievērošanu attiecībā uz valsts budžeta finansējuma piešķiršanu, pamatojoties uz biedrības ikgadēji iesniegto informāciju komercdarbības atbalsta kontroles nosacījumu izvērtēšanai.

6. pants. Rīcība ar muzeja krājumu muzeja likvidācijas gadījumā

Muzeja likvidācijas gadījumā biedrība nodod tai piederošo muzeja krājumu valsts īpašumā, ievērojot Muzeju likumā noteiktās prasības attiecībā uz rīcību ar Nacionālajā muzeju krājumā iekļautajiem priekšmetiem un kolekcijām.

7. pants. Valsts atbalsta nosacījums

Valsts deleģē valsts pārvaldes uzdevumus šā likuma 3. pantā noteikto uzdevumu izpildei, ja muzejam ir akreditēta muzeja statuss.


Likumprojekta “1991. gada barikāžu muzeja likums”
anotācija

1. Kādēļ likumprojekts ir vajadzīgs?

Muzeja unikalitāte. 1991. gada barikāžu muzeja (turpmāk – muzejs) darbība veltīta 1991. gada janvāra barikāžu un augusta notikumu kultūrvēsturiskā mantojuma saglabāšanai. Muzeja īpašā vērtība ir tiešā saikne ar barikāžu dalībniekiem, viņu atmiņām, personīgajām liecībām un autentiskiem tā laika priekšmetiem. Muzejs atrodas vēsturiskajā ēkā Rīgā, Krāmu ielā 3, kas 1991. gada janvāra barikāžu laikā bija dalībnieku pulcēšanās un atpūtas vieta. Muzejs nodod nākamajām paaudzēm pieredzi par sabiedrības vienotību un valsts brīvības aizstāvēšanu.
Barikāžu vēsturiskā unikalitāte. 1991. gada barikādes ir pasaules mērogā nozīmīgs masveidīgas nevardarbīgas pretošanās piemērs – desmitiem tūkstošu neapbruņotu cilvēku apzināti iesaistījās demokrātiski izvēlētā Latvijas neatkarības atjaunošanas ceļa aizstāvēšanā militāra spēka draudu apstākļos. Stratēģiski svarīgus objektus sargāja cilvēku klātbūtne, smagā tehnika un barikādes. Kopīgam mērķim apvienojās cilvēki no dažādiem Latvijas novadiem un profesijām. Šī pieredze apliecina sabiedrības vienotības un nevardarbīgas pretošanās nozīmi valsts brīvības aizstāvēšanā.
Muzejs ir privāts valsts akreditēts muzejs, ko dibinājusi ir biedrība “1991. gada barikāžu dalībnieku biedrība”. Finansējumu muzeja pamatdarbībai nodrošina biedrība “1991. gada barikāžu dalībnieku biedrība”, kā arī muzejs piedalās dažādos projektu konkursos, lai, izmantojot iegūto līdzfinansējumu, nodrošinātu sabiedrībai arvien kvalitatīvāku piedāvājumu. 
Muzeju finansiāli ir ietekmējušas globālās ekonomiskās pārmaiņas, līdz ar to muzejs šobrīd nespēj pilnā apjomā īstenot savu misiju – “Apzināt, saglabāt, izpētīt un popularizēt garīgās un materiālās liecības par 1991. gada janvāra un augusta notikumiem Latvijā, kas ir valstiskuma un nacionālās Atmodas kulminācija. Veicināt nacionāli patriotisko jūtu veidošanos skolu un studējošā jaunatnē un saglabāt 1991.  gada janvāra barikāžu un augusta puča upuru piemiņu.”. Lai gan muzejs ir privāts muzejs, tā krājumu veido nacionāli nozīmīgi materiāli – materiālās un nemateriālās liecības par Latvijas valstiskās neatkarības atjaunošanu. Savukārt muzeja komunikācijas darba mērķis ir veicināt Latvijas vēstures mantojuma, kā arī brīvības un demokrātijas vērtību popularizēšanu un nodrošināt sabiedrībai daudzveidīgu, informatīvu un izglītojošu aktivitāšu kopumu dažādās muzeja komunikācijas formās, izmantojot muzeja krājumu un pētnieciskā darba rezultātus.
Likumprojekts paredz iespēju valstij deleģēt muzejam valsts pārvaldes uzdevumus, lai veicinātu sabiedrības izglītošanu par Latvijas 20. gadsimta beigu vēsturi un neatkarības atjaunošanas procesiem, popularizētu un akcentētu 1991. gada barikāžu nozīmību Atmodas laika procesos un Latvijas vēsturē kopumā. 

2. Kāda var būt likumprojekta iespējamā ietekme uz sabiedrības un tautsaimniecības attīstību?

Likumprojekts sekmēs 1991. gada janvāra barikāžu un augusta notikumu kultūrvēsturiskā mantojuma saglabāšanu, sabiedrības izglītošanu un kultūrvēsturisko vērtību popularizēšanu.

3. Kāda var būt likumprojekta iespējamā ietekme uz valsts budžetu un pašvaldību budžetiem?

Likumprojekts paredz, ka valstij ir tiesības piedalīties likumprojekta 3. pantā noteikto uzdevumu finansēšanā, ja gadskārtējā valsts budžeta likumā šim mērķim ir paredzēti finanšu līdzekļi un Kultūras ministrija normatīvajos aktos noteiktajā kārtībā biedrībai ir deleģējusi valsts pārvaldes uzdevumus.

4. Kāda var būt likumprojekta iespējamā ietekme uz spēkā esošo tiesību normu sistēmu?

Likumprojekts šo jomu neskar.

5. Kādām Latvijas starptautiskajām saistībām atbilst likumprojekts?

Likumprojekts šo jomu neskar.

6. Kādas konsultācijas notikušas, sagatavojot likumprojektu?

Notikušas konsultācijas ar 1991. gada barikāžu muzeju un 1991. gada barikāžu dalībnieku biedrību.

7. Kā tiks nodrošināta likumprojekta izpilde?

Likumprojekta izpilde tiks nodrošināta saskaņā ar likumprojektā un normatīvajos aktos noteikto kārtību.

